<classify> WIZARA ya Elimu, Sayansi na Teknolojia imesema itaongeza bajeti kwa ajili ya tafiti mbalimbali zinazofanywa kwa kupitia Tume ya Sayansi na Teknolojia Costech kwani zimekuwa zikisaidia kutatua matatizo yaliyopo katika jamii.Hayo yalisemwa jana na Katibu Mkuu wa wizara hiyo, Dk Leonard Akwilapo wakati wa Mkutano Mkuu wa Kwanza wa Mwaka unaohusu Utafiti na Maendeleo ya Viwanda, uliofanyika Chuo Kikuu cha Dar es Salaam.Dk Akwilapo alisema mkutano huo wa watafiti unafadhiliwa na Shirika la Maendeleo la Sweden SIDA ukiwa na lengo la kuangalia namna tafiti zitachangia kwenye ukuaji wa viwanda nchini.Alisema vyuo na taasisi zinapopeleka maombi yao ya fedha kwa ajili ya kufanya utafiti, Wizara huangalia ni namna gani ya kuzisaidia na kwamba kutokana na uhitaji mkubwa wa tafiti inawalazimu kuongeza bajeti yake.Aliongeza kuwa wamekuwa wakitumia tafiti mbalimbali zinazotolewa kuhusu maendeleo ya sayansi na teknolojia kwa ajili ya maboresho ya kisera na kwamba jamii inapaswa kuzitumia kuongeza uzalishaji.Naibu Makamu Mkuu wa Udsm Kitivo cha Utafiti, Dk Cuthbert Kimambo alisema lengo la mkutano huo ni kushirikisha wadau wao wakubwa ambao ni serikali, sekta binafsi wakiwemo wakulima na viwanda ambavyo vinanufaika na utafiti.Alisema katika mkutano huo wa siku mbili watawasilisha matokeo ya utafiti waliokuwa wanafanya hususan awamu ya pili ya utafiti unaofanywa kuanzia mwaka 2015 hadi 2020.Mkurugenzi wa Utafiti na Machapisho Udsm, Profesa Christine Noe alisema SIDA imetoa zaidi ya Sh bilioni 38 kwa ajili ya tafiti katika maeneo ya hisabati, utalii, ufugaji wa samaki, rasilimali za maji, utunzaji vyakula, maji safi na kilimo cha kisayansi.Balozi wa Sweden nchini, Anders Sjoberg alisema wataendelea kushirikiana na Tanzania kuhakikisha kuwa inafikia malengo yake kwa kutumia tafiti hizo. Mtolea  <topic>: KITAIFA 